અમદાવાદ: નિકોલ વિસ્તારમાં રહેતી એક યુવતીએ સાબરમતી નદીમાં ઝંપલાવી જીવન ટુંકાવી નાખતાં પોલીસે આપઘાતનો ગુનો દાખલ કરી સઘન તપાસ શરૂ કરી છે. આ અંગેની વિગત એવી છે કે નિકોલ વિસ્તારમાં મોહનભાઇ પાર્ક પાસે આવેલ ડો.આંબેડકર સફાઇ કામદાર આવાસ ખાતે રહેતી પૂજાબહેન રામચંદ્ર ગોયર નામની રપ વર્ષીય યુવતીએ બપોરે ૩-૦૦ વાગ્યાના સુમારે રિવરફ્રન્ટ ઇસ્ટ હનુમાન કેમ્પ સામે દશામાના મંદિર નજીક સાબરમતી નદીમાં ઝંપલાવી આત્મહત્યા કરી હતી. પોલીસે ફાયર બ્રિગેડની મદદથી લાશને બહાર કાઢી પીએમ માટે મોકલી આપી હતી. આ યુવતીએ આત્મહત્યા શા માટે કરી? તે અંગેનું કોઇ ચોક્કસ કારણ હજુ સુધી જાણવા મળ્યું નથી. પોલીસે યુવતીના પરિવારના સભ્યો તેમજ આજુબાજુના લોકોનાં નિવેદન લઇ આગળની કાર્યવાહી હાથ ધરી છે.